section_heading: Životopis
paragraph_text: Kada je osnovan Mešihat Islamske zajednice u Sandžaku 1993. godine Zukorlić je izabran za muftiju. Reizabran je na izborima 1998. i 2003. godine. Izabran je za predsjednika i glavnog muftiju Mešihata Islamske zajednice u Srbiji 27. ožujka 2007. godine. Na ovu funkciju je ponovo izabran na izborima u srpnju 2008. godine. Bio je osnivač i glavni i odgovorni urednik Glasa islama, glasila Islamske zajednice u Srbiji. Jedan je od inicijatora osnivanja Izdavačke kuće El Kelimeh, mekteba za predškolski i školski uzrast, Agencije za sertifikovanje halal kvaliteta, Medija centra, Instituta za izučavanje genocida i zločina, ali i televizije Universa 2008, današnje Sandžak televizije, kao i radija Refref u Novom Pazaru. Osnivač je i prvi rektor Internacionalnog sveučilišta u Novom Pazaru i prvi dekan Fakulteta za Islamske studije u Novom Pazaru. Akademik je Bošnjačke akademije znanosti i umjetnosti (BANU). Mešihat Islamske zajednice u Srbiji je povodom foto-montaže, na kojoj je glavni muftija Muamer Zukorlić prikazan u pravoslavnoj svećeničkoj odori, objavljene u dnevnom listu Blic zatražio od uredništva i vlasnika lista ispriku i "simboličnu nadoknadu od 100 milijuna eura".